Eienaar van gewilde lodge vas ná vrou se doodElrina van Tonder. Foto: Via Facebook Die bekende eienaar van ŉ gewilde lodge net buite Bela-Bela (Warmbad) in Limpopo is in hegtenis geneem in verband met die dood van sy vrou meer as drie jaar gelede. Konst. Monatse Mamabolo, polisiewoordvoerder, het Woensdag aan Maroela Media gesê Herman van Tonder (50), wat die eienaar van Mbizi Lodge & Spa buite Bela-Bela is, is Maandag in verband met die moord op sy destydse vrou, Elrina (42), in hegtenis geneem. “Die polisie het vroeg in 6 November 2014 omstreeks 10:10 gereageer op ŉ saak van ŉ vrou wat by Mbizi-lodge gesterf het. Sy is na ŉ hospitaal geneem waar sy dood verklaar is,” het Mamabolo gesê. Volgens Mamabolo was daar geen sigbare wonde, buiten ŉ merk aan haar gesig nie. Die polisie het ŉ geregtelike doodsondersoek begin. Die plaaslike gemeenskapskoerant, Die Pos, het destyds berig daar is aanvanklik gedink Elrina is onverwags weens inwendige bloeding van ŉ bloeiende maagseer dood. Elrina se roudiens is op 11 November 2014 gehou. Van Tonder wou glo nie destyds met die koerant oor sy vrou se dood praat nie. Mamabolo het gesê die polisie het intussen die geregtelike doodsondersoek afgehandel en die volledige dossier na die direkteur van openbare vervolging (DOV) gestuur vir beslissing. “Die DOV het opdrag gegee dat die verdagte, die oorledene se man, vervolg moet word.” Herman van Tonder. Foto: Via Facebook. Mashudu Malavi-Dzhangi, woordvoerder van die provinsiale nasionale vervolgingsgesag, het Woensdag aan Maroela Media bevestig Van Tonder het op dieselfde dag van sy inhegtenisneming in die Bela-Bela-landdroshof verskyn waar hy op R15 000 borgtog vrygelaat is. Hy moet elke Maandag by die Bela-Bela-polisie aanmeld, hy moes dadelik sy paspoort inhandig en mag nie kontak met enige van die staatsgetuies maak nie. Van Tonder staan tereg op aanklagte van moord, versekeringsbedrog van R7 miljoen en diefstal. Hy moet weer op 2 Maart in die hof verskyn. Die polisie se ondersoek duur voort. Mamabolo het gesê die oorsaak van Elrina se dood en die moontlike motief vir die beweerde moord, sal tydens die verloop van die hofverrigtinge aan die lig kom.